આ જ રોડ પર આવેલી ભાનુ ટેલર અને ડિઝાઇનરની દુકાનમાં કમર સુધી પાણી ભરાઈ જતાં દુકાનના માલિક હિતેશ ભાનુશાલીને અઢી લાખથી ત્રણ લાખ રૂપિયાનું નુકસાન થયું હતું. તેમણે ‘મિડ-ડે’ને કહ્યું હતું કે ‘હજી બુધવારે સાંજે જ હું પૅન્ટ અને શર્ટ-પીસના નવા તાકા ખરીદીને લાવ્યો હતો. બધો જ માલ દુકાનમાં પાણી ભરાઈ જતાં ખરાબ થઈ ગયો હતો. કપડું સડી જાય અને લોકોને પહેરવાલાયક ન રહે એટલે હજાર રૂપિયાની આઇટમ ગઈ કાલે મેં બસો રૂપિયામાં વેચી નાખી હતી.’ તેમને ત્યાં ભીંજાયેલો માલ સસ્તામાં લેવા માટે લોકોનાં ટોળેટોળાં એકઠાં થયાં હતાં.